รัฐบาลไทย-ข่าวทำเนียบรัฐบาล-ประชาชนชาวไทยทั่วประเทศร่วมบำเพ็ญสาธารณประโยชน์ และประกอบพิธีทางศาสนา เจริญพระพุทธมนต์และเจริญจิตตภาวนา ถวายพระราชกุศลถวายพระพรชัยมงคลแด่สมเด็จพระเจ้าลูกเธอ เจ้าฟ้าพัชรกิติยาภา ฯ
วันจันทร์ที่ 27 มีนาคม 2566
27/03/2566
ประชาชนชาวไทยทั่วประเทศร่วมบําเพ็ญสาธารณประโยชน์ และประกอบพิธีทางศาสนา เจริญพระพุทธมนต์และเจริญจิตตภาวนา ถวายพระราชกุศลถวายพระพรชัยมงคลแด่สมเด็จพระเจ้าลูกเธอ เจ้าฟ้าพัชรกิติยาภา ฯ
ประชาชนชาวไทยทั่วประเทศร่วมบําเพ็ญสาธารณประโยชน์ และประกอบพิธีทางศาสนา เจริญพระพุทธมนต์และเจริญจิตตภาวนา ถวายพระราชกุศลถวายพระพรชัยมงคลแด่สมเด็จพระเจ้าลูกเธอ เจ้าฟ้าพัชรกิติยาภา ฯ ให้ทรงหายจากพระอาการประชวรและทรงมีพลานามัยแข็งแรงในเร็ววัน
ประชาชนชาวไทยทั่วประเทศร่วมบําเพ็ญสาธารณประโยชน์ และประกอบพิธีทางศาสนา เจริญพระพุทธมนต์และเจริญจิตตภาวนา ถวายพระราชกุศลถวายพระพรชัยมงคลแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้ทรงหายจากพระอาการประชวรและทรงมีพลานามัยแข็งแรงในเร็ววัน
เมื่อวันที่ 26 มีนาคม 2566 นายสุทธิพงษ์ จุลเจริญ ปลัดกระทรวงมหาดไทย กล่าวว่า ในห้วงวันที่ 25-26 มีนาคม 2566 ประชาชนชาวไทยทั่วประเทศร่วมประกอบพิธีทางศาสนา เจริญพระพุทธมนต์และเจริญจิตตภาวนา และบําเพ็ญสาธารณประโยชน์ เพื่อถวายพระราชกุศลถวายพระพรชัยมงคลแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้ทรงหายจากพระอาการประชวรและทรงมีพระพลานามัยสมบูรณ์แข็งแรงในเร็ววัน ด้วยความจงรักภักดีและสํานึกในพระกรุณาธิคุณ อาทิ
1. จังหวัดพระนครศรีอยุธยา ที่วัดพนัญเชิง วรวิหาร อําเภอพระนครศรีอยุธยา พระธรรมโพธิมงคล เจ้าคณะภาค 2 ประธานฝ่ายสงฆ์ นายนิวัฒน์ รุ่งสาคร ผู้ว่าราชการจังหวัดพระนครศรีอยุธยา นางยุถิกา อิศรางกูร ณ อยุธยา รองปลัดกระทรวงวัฒนธรรม ได้ร่วมกันเป็นประธานฝ่ายฆราวาส ในพิธีบรรพชาสามเณร 132 รูป เพื่อถวายพระพรชัยมงคลแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้ทรงหายจากพระอาการประชวรและทรงมีพระพลานามัยสมบูรณ์แข็งแรงในเร็ววัน โดยมีหัวหน้าส่วนราชการ ข้าราชการ พนักงานรัฐวิสาหกิจ และพุทธศาสนิกชนในพื้นที่ เข้าร่วมพิธี
2. กรุงเทพมหานคร ที่พระอุโบสถ วัดมหาธาตุยุวราชรังสฤษฎิ์ ราชวรมหาวิหาร เขตพระนคร พระธรรมวชิรมุนี วิ. กรรมการมหาเถรสมาคม เจ้าคณะกรุงเทพมหานคร ประธานฝ่ายสงฆ์ นายชัชชาติ สิทธิพันธุ์ ผู้ว่าราชการกรุงเทพมหานคร เป็นประธานฝ่ายฆราวาสร่วมกับ พลอากาศตรี สุพิชัย สุนทรบุระ รองเลขาธิการพระราชวัง ในพิธีบรรพชาอุปสมบท 99 รูป เพื่อถวายพระพรชัยมงคลแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้ทรงหายจากพระอาการประชวรและทรงมีพระพลานามัยสมบูรณ์แข็งแรงในเร็ววัน
3. จังหวัดร้อยเอ็ด ที่ลานสาเกตนคร สวนสมเด็จพระศรีนครินทร์ร้อยเอ็ด อําเภอเมืองร้อยเอ็ด นายสนอง ดลประสิทธิ์ รองผู้ว่าราชการจังหวัดร้อยเอ็ด พร้อมด้วย นางพรรณี ดลประสิทธิ์ รองนายกเหล่ากาชาดจังหวัดร้อยเอ็ด นําหัวหน้าส่วนราชการ พ่อค้าประชาชน ผู้นําท้องถิ่นท้องที่ และพุทธศาสนิกชนชาวร้อยเอ็ด ร่วมทําบุญตักบาตรวันอาทิตย์นอกเทศกาลเข้าพรรษา เพื่อถวายเป็นพระราชกุศลแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้ทรงหายจากอาการพระประชวร และทรงมีพระพลานามัยสมบูรณ์แข็งแรงในเร็ววัน โดยได้รับความเมตตาจาก พระครูวิมลบุญโกศล เจ้าอาวาสวัดวิมลนิวาส เป็นประธานฝ่ายสงฆ์ นําคณะสงฆ์ออกรับบิณฑบาต
4. จังหวัดศรีสะเกษ ที่หอประชุมที่ว่าการอําเภอขุขันธ์ นางมัลลิกา เกษกุล นายกเหล่ากาชาดจังหวัดศรีสะเกษ พร้อมด้วยนางณัฐนันท์ จันทร์สวัสดิ์ นายกกิ่งกาชาดอําเภอขุขันธ์ กรรมการ/สมาชิกกิ่งกาชาดอําเภอขุขันธ์ และเจ้าหน้าที่เหล่ากาชาดจังหวัดศรีสะเกษ ออกรับบริจาคโลหิตร่วมกับโรงพยาบาลศรีสะเกษ และอําเภอขุขันธ์ เพื่อถวายเป็นพระราชกุศลแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา โดยมีผู้บริจาคโลหิต จํานวน 274 ราย ในการนี้ เหล่ากาชาดจังหวัดศรีสะเกษ ได้นําแว่นสายตายาวไปมอบให้ผู้มีปัญหาทางสายตาที่มาร่วมบริจาคโลหิตด้วย โดยมีนายพงษ์ธร จันทร์สวัสดิ์ นายอําเภอขุขันธ์ พร้อมด้วย ปลัดอําเภอ หัวหน้าส่วนราชการอําเภอ เสมียนตราอําเภอ ให้การต้อนรับ พร้อมนําข้าราชการ จิตอาสาพระราชทาน เจ้าหน้าที่ และประชาชนในพื้นที่ ร่วมบริจาคโลหิต
5. จังหวัดสุโขทัย ที่อําเภอบ้านด่านลานหอย ตําบลลานหอย นางพร้อมจันทร์ ทีคะสุข รองนายกเหล่ากาชาดจังหวัดสุโขทัย พร้อมด้วยนางสาวพัชรอร วงศ์กําแหง รองผู้ว่าราชการจังหวัดสุโขทัย/รองนายกเหล่ากาชาดจังหวัดสุโขทัย พัฒนาสังคมและความมั่นคงของมนุษย์จังหวัดสุโขทัย ปลัดอําเภอบ้านด่านลานหอย อพม.บ้านด่านลานหอย ลงพื้นที่ช่วยเหลือผู้ป่วยยากไร้และผู้ด้อยโอกาสที่ไม่มีผู้ดูแล จํานวน 5 ราย เพื่อถวายเป็นพระราชกุศลแด่ สมเด็จพระเจ้าลูกเธอ เจ้าฟ้าพัชรกิติยาภานเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้ทรงหายจากพระอาการประชวรและทรงมีพระพลานามัยสมบูรณ์แข็งแรงในเร็ววัน
6. จังหวัดสุราษฎร์ธานี ที่บริษัท ศุภกิจมอเตอร์ จํากัด สํานักงานใหญ่ สี่แยกแสงเพชร อําเภอเมืองสุราษฎร์ธานี เหล่ากาชาดจังหวัดสุราษฎร์ธานี ร่วมกับธนาคารเลือดโรงพยาบาลสุราษฎร์ธานี และบริษัท ศุภกิจมอเตอร์ จํากัด สํานักงานใหญ่ ออกหน่วยรับบริจาคโลหิต ดวงตา และอวัยวะ เพื่อถวายเป็นพระราชกุศลแด่ สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้ทรงหายจากพระอาการประชวรและทรงมีพระพลานามัยสมบูรณ์แข็งแรงในเร็ววัน โดยมี นางสาวอลิษา ตรีศิริเกษม ผู้จัดการบริษัท ศุภกิจมอเตอร์ จํากัด สํานักงานใหญ่ พร้อมด้วยพนักงาน และประชาชนร่วมกิจกรรม โดยมีผู้ลงทะเบียนบริจาคโลหิต 73 ราย ได้รับโลหิต 55 ยูนิต (คิดเป็น 19,250 ซีซี) มีผู้แสดงความจํานงบริจาคดวงตา 2 ราย และผู้แสดงความจํานงบริจาคอวัยวะ 2 ราย
7. จังหวัดปทุมธานี คณะกรรมการและสมาชิกเหล่ากาชาดจังหวัดปทุมธานี ลงพื้นที่ตรวจเยี่ยมช่วยเหลือผู้พิการที่ด้อยโอกาสและให้กําลังใจ ผู้สูงอายุป่วยติดเตียง ในพื้นที่ตําบลบึงสนั่น อําเภอธัญบุรี เบื้องต้นได้มอบถุงยังชีพพร้อมเครื่องอุปโภค บริโภค เพื่อเป็นกําลังใจในการดําเนินชีวิต และถวายเป็นพระราชกุศลแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้ทรงหายจากพระอาการประชวรและทรงมีพระพลานามัยสมบูรณ์แข็งแรงในเร็ววัน
8. จังหวัดระนอง ที่วัดควนไทรงาม ตําบลนาคา อําเภอสุขสําราญ พระระณังคมุนีวงศ์ เจ้าคณะจังหวัดระนอง เป็นประธานฝ่ายสงฆ์ นายชัยกฤต หมวดจันทร์ นายอําเภอสุขสําราญ เป็นประธานฝ่ายฆราวาส จัดพิธีปลูกต้นพระศรีมหาโพธิ์ ตามโครงการ "หนึ่งใจ... ให้ธรรมมะ" เพื่อน้อมถวายพระกุศลแด่ สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้ทรงหายจากพระอาการประชวรและทรงมีพระพลานามัยสมบูรณ์แข็งแรงในเร็ววัน โดยมีหัวหน้าส่วนราชการ ผู้นําท้องถิ่นท้องที่ และพุทธศาสนิกชนในพื้นที่ เข้าร่วมพิธี
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า ขอเชิญชวนพี่น้องประชาชนร่วมกันประกอบกิจกรรมทางศาสนาและทํากิจกรรมบําเพ็ญสาธารณประโยชน์ ณ ศาสนสถานและสถานที่ต่าง ๆ ในพื้นที่จังหวัด เพื่อร่วมกันแสดงความจงรักภักดีและน้อมถวายเป็นพระราชกุศลถวายพระพรชัยมงคลแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้ทรงหายจากพระอาการประชวร และทรงมีพระพลานามัยสมบูรณ์แข็งแรงในเร็ววัน